ANEXĂ

DOCUMENT UNIC

„THE VALE OF CLWYD DENBIGH PLUM”

Nr. UE: PDO-GB-02287 – 8.2.2017

DOP ( X ) IGP ( )

1. Denumire (denumiri)

„The Vale of Clwyd Denbigh Plum”

2. Statul membru sau țara terță

Regatul Unit

3. Descrierea produsului agricol sau alimentar

3.1. Tipul de produs

Clasa 1.6. Fructe, legume și cereale în stare proaspătă sau prelucrate

3.2. Descrierea produsului căruia i se aplică denumirea de la punctul 1

„The Vale of Clwyd Denbigh Plum” este denumirea dată prunelor „Denbigh” (Prunus domestica Linnaeus) cultivate în aria geografică delimitată Vale of Clwyd din Denbighshire, în partea de nord a Țării Galilor, de unde provine acest soi de prune. Pruna Denbigh este singurul soi de prune originar din Țara Galilor.

„The Vale of Clwyd Denbigh Plum” prezintă următoarele caracteristici, în funcție de utilizarea fructului: dacă sunt utilizate în scopuri culinare, prunele sunt recoltate la jumătatea lunii august, înainte de coacere, iar dacă se dorește obținerea unor prune pentru desert, atunci fructele sunt lăsate să se coacă în pomi și sunt recoltate la sfârșitul lunii august și începutul lunii septembrie.

Scop culinar

— Prună fermă la atingere

— Culoare roșie-portocalie cu pete galbene atunci când fructul începe să se coacă

— Începe să apară un strat de pruină.

— Pulpa este fermă și de culoare galben viu, cu o nuanță verde-chihlimbar

— Pulpa rămâne pe sâmbure.

— Dimensiunea este de 45-65 mm, de la extremitatea pedunculului până la vârf.

— Diametrul este de 40-55 mm.

Utilizare ca desert

— Pruna începe să se înmoaie atunci când este apăsată ușor.

— Dimensiunea este de 45-65 mm, de la extremitatea pedunculului până la vârf.

— Diametrul este de 40-55 mm.

— Forma – sferică sau ușor eliptică.

— Culoare – roșu puternic care bate înspre violet, cu pete aurii. Fructul devine mai închis la culoare pe măsură ce se coace.

— Prunele sunt acoperite cu un strat de pruină (un strat vizibil de pruină albicioasă), care devine mai pronunțat pe măsură ce rămân în pom.

— Pulpa este în mod natural moale și suculentă, de culoare galben viu cu o nuanță verde-chihlimbar.

— Pulpa rămâne doar parțial pe sâmbure.

— Numărul mediu de fructe per kg 9-15 (media 12)

— Testul Brix (care măsoară dulceața) 16-19.

În cazul prunelor pentru desert, pielița este moale și delicată și nu ar trebui să prezinte urme de lovituri. Acest lucru necesită manipularea fructelor coapte cu mare atenție.

Prunele pentru desert au o perioadă de vegetație lungă, care oferă prunei mai mult timp pentru a-și dezvolta pe deplin întregul gust, care este subacid și dulce. Profunzimea gustului și dulceața conferă prunei „The Vale of Clwyd Denbigh Plum” caracterul său distinctiv.

Atunci când fructul este gătit, gustul se intensifică și dulceața naturală a prunei este sporită. Fructul se topește în gură dacă este consumat cald.

Cea mai mare parte a prunelor „The Vale of Clwyd Denbigh Plum” sunt vândute ca prune de desert proaspete pe piețele locale.

3.3. Hrană pentru animale (doar în cazul produselor de origine animală) și materii prime (doar în cazul produselor prelucrate)

„The Vale of Clwyd Denbigh Plum” trebuie să fie cultivată în aria desemnată identificată, din pomi obținuți prin altoire sau oculație în pepiniere comerciale din exemplare cunoscute sau pomi individuali din aria geografică delimitată. „The Vale of Clwyd Denbigh Plum” NU trebuie să fie obținută din pomi cultivați din semințe. Deoarece polenizarea nu poate fi controlată, pomii cultivați din semințe conțin variații genetice și, prin urmare, nu se poate garanta că vor crește conform „tipului”.

3.4. Etape specifice ale producției care trebuie să se desfășoare în aria geografică delimitată

Cultivare

Tăiere (dacă este necesar)

Combaterea dăunătorilor și a bolilor/aplicarea îngrășămintelor și stropire

Recoltare

Depozitare (dacă este necesar)

3.5. Norme specifice privind felierea, răzuirea, ambalarea etc. a produsului la care se referă denumirea înregistrată

—

3.6. Norme specifice privind etichetarea produsului la care se referă denumirea înregistrată

—

4. Delimitarea concisă a ariei geografice

„The Vale of Clwyd Denbigh Plum” este cultivată în aria geografică delimitată Vale of Clwyd din Denbighshire, în partea de nord a Țării Galilor, care cuprinde următoarele comune:

— Aberwheeler,

— Bodfari,

— Cefn Meiriadog,

— Clocaenog,

— Cyffylliog,

— Denbigh,

— Efenechtyd,

— Henllan,

— Llanbedr Dyffryn Clwyd,

— Llandyrnog,

— Llanelidan,

— Llanfair Dyffryn Clwyd,

— Llangynhafal,

— Llanrhaeadr yng Nghinmeirch,

— Llanynys,

— Nantglyn,

— Rhuddlan,

— Ruthin,

— St Asaph,

— Trefnant,

— Tremeirchion Cwm,

— Waen

și Llansannan.

5. Legătura cu aria geografică

Pruna Denbigh provine din regiunea Vale of Clwyd și este singurul soi de prune originar din Țara Galilor. Factorii de mediu și geografici specifici din Vale of Clwyd oferă condiții perfecte pentru cultivarea acestui soi local de prune și contribuie la caracteristicile specifice ale fructelor.

Regiunea Vale of Clwyd este formată din valea unui râu din partea de nord a Țării Galilor, în mare parte protejată de dealurile înconjurătoare, incluzând în partea de est lanțul Clwydian, care se înalță în sens transversal de la sud-est la nord-vest, și este expusă vântului din nord doar acolo unde se deschide spre exterior către coastă. Dealurile oferă adăpost împotriva vânturilor predominante din vest și a vânturilor din est, adesea reci. Acest mediu relativ protejat este esențial pentru producția de prune, deoarece contribuie la reducerea daunelor cauzate florilor și prunelor în curs de dezvoltare.

Conform clasificării terenurilor agricole [Agricultural Land Classification (ALC)], Vale of Clwyd reprezintă zona cea mai extinsă de teren din categoria 1 și 2 din Țara Galilor. ALC ia în considerare caracteristici precum clima, amplasarea și solul. Fiind incluse în categoria 1 și 2, terenurile agricole din Vale of Clwyd sunt definite ca fiind de „calitate excelentă” sau „foarte bune”. Aceste terenuri au capacitatea de a produce în mod continuu recolte foarte ridicate de prune „The Vale of Clwyd Denbigh Plum”.

Terenul din Vale of Clwyd este unul dintre terenurile cele mai fertile în mod natural din Regatul Unit, oferind toate elementele nutritive de care au nevoie pomii și prunele. Solurile din această regiune au capacitatea de a reține elemente nutritive precum potasiul, magneziul și calciul, care sunt esențiale pentru acest soi de prune.

Solurile profunde cu textură mijlocie și bine drenate care sunt prezente în mod natural în Vale of Clwyd încurajează dezvoltarea unui ansamblu de rădăcini puternice care sunt vitale pentru pruni și pentru producția de prune „The Vale of Clwyd Denbigh Plum” de calitate.

Geologia calcaroasă, care stă la baza stratului nou de gresie triasică roșie și moale, produce soluri bogate în calcar, cu un nivel ridicat al pH-ului. Majoritatea fructelor, precum căpșunele și zmeura, preferă solurile ușor acide, însă acest soi de prune se dezvoltă foarte bine pe solurile calcaroase cu pH ridicat care predomină în zonă.

„The Vale of Clwyd Denbigh Plum” înflorește în aprilie și este foarte sensibilă la înghețurile de radiație care au loc primăvara și care pot avea un efect nociv asupra florilor. Ca urmare a influenței Curentului Golfului din apropiere, Vale of Clwyd beneficiază de un microclimat care are un efect de moderare și reduce riscul de îngheț. În plus, temperaturile reci moderate datorate Curentului Golfului extind perioada de înflorire, ceea ce permite un nivel ridicat de polenizare, și permit maturarea lentă a prunelor pe o perioadă îndelungată, ceea ce oferă mai mult timp pentru ca gustul său să se dezvolte pe deplin și să se intensifice.

De-a lungul timpului, această regiune cu sol fertil și-a creat o tradiție și o reputație în ceea ce privește producția unei game de fructe moi, inclusiv prune, care erau expuse la târgurile de horticultură din regiunea Vale of Clwyd, acestea fiind evenimente anuale faimoase desfășurate încă din anii 1850. Până la sfârșitul anilor 1890, Denbighshire (care este principalul district din Vale of Clwyd) a devenit cea mai mare zonă de producție a fructelor moi din Țara Galilor. Istoria producției de prune a marcat regiunea, o serie de străzi și de case din Denbigh purtând denumirea „The Vale of Clwyd Denbigh Plum”. O proprietate locală care a fost deținută de aceeași familie timp de peste o sută de ani are o livadă în care se cultivă încă „The Vale of Clwyd Denbigh Plum” pentru comercializare.

Cunoștințele și abilitățile necesare pentru cultivarea „The Vale of Clwyd Denbigh Plum” în aria delimitată s-au dezvoltat de-a lungul timpului. Competențele specifice ale factorului uman asociate cu cultivarea acestui fruct au fost transmise de la o generație la alta și includ: plantarea și cultivarea de pruni, tăierea și gestionarea pomilor, perioada optimă de recoltare și manipularea fructelor.

Pielița prunelor „The Vale of Clwyd Denbigh Plum” este foarte moale și delicată față de cea a prunelor produse într-un mod mai comercial; acest lucru impune o manipulare cu mare atenție a fructelor, pentru a se evita daunele și urmele de lovituri. Culegătorii de fructe sunt instruiți să manipuleze fructele cât mai puțin posibil și să culeagă fructele manual, prinzându-le de codiță. Prin urmare, prunele proaspăt culese prezintă adesea un strat albicios (care protejează fructele) încă vizibil.

Vale of Clwyd beneficiază de propriul său microclimat, care este influențat de efectul de moderare al Curentului Golfului și care favorizează cultivarea acestui soi de prune. Prunii fac parte din pomii fructiferi cu înflorire timpurie și, pentru a obține o recoltă regulată, este esențial să fie cultivați într-un loc protejat împotriva înghețului, dat fiind că acesta reprezintă o amenințare gravă pentru florile pomilor.

Spre deosebire de majoritatea celorlalte soiuri de prune, pruna Denbigh prezintă o rezistență naturală împotriva unor boli fungice, ceea ce îi permite să nu fie atinsă de boală în pofida climei calde/umede. În plus, clima din regiune este mai rece comparativ cu alte zone de cultură a prunilor. Acest fapt oferă prunilor „The Vale of Clwyd Denbigh Plum” o perioadă lungă de vegetație, ceea ce oferă mai mult timp pentru ca fructele să-și dezvolte gustul. Profunzimea gustului și dulceața conferă prunei „The Vale of Clwyd Denbigh Plum” caracterul său distinctiv.

Marea aflată în apropriere și râul Clwyd care curge prin vale nu numai că moderează temperaturile extreme, ci oferă, de asemenea, o sursă bogată de irigații naturale care, în combinație cu nivelul în mod natural ridicat al pânzelor freatice din Vale of Clwyd, satisface nevoile de umiditate ridicate ale prunilor cu rădăcini adânci, nefiind nevoie de irigare artificială.

„The Vale of Clwyd Denbigh Plum” nu numai că a supraviețuit, dar a reușit să se dezvolte foarte bine, cu intervenții minime din partea omului, în condițiile naturale întâlnite în această zonă. Microclimatul acestei zone protejate, plate, fertile și bogate în calcar, cu temperaturi moderate, un sistem de irigare natural și probabilitatea unor zile lipsite de înghețuri în timpul perioadei de înflorire a prunilor oferă condiții de cultivare ideale pentru „The Vale of Clwyd Denbigh Plum” și contribuie la caracteristicile sale specifice și unice.

Până de curând, producția de prune „The Vale of Clwyd Denbigh Plum” dispăruse aproape complet. În ultimii ani, însă, aceasta a cunoscut o revigorare, reunind comunitățile din aria geografică delimitată, fapt care a dus la organizarea festivalului anual „The Vale of Clwyd Denbigh Plum”, la care au participat peste 2 000 de persoane. Acest festival pune în valoare fructele proaspete și gama de produse în care acestea pot fi utilizate.

Celebrul bucătar galez Bryn Williams a devenit patronul „The Vale of Clwyd Denbigh Plum”, care apare în cartea sa de bucate „For the Love of Veg”. „The Vale of Clwyd Denbigh Plum” este recunoscută pe tot cuprinsul Țării Galilor și în restul Regatului Unit pentru calitatea sa, este căutată în mod activ de restaurantele locale și a fost, de asemenea, nominalizată de mișcarea Slow Food pentru un premiu „Ark of Taste”.

Trimitere la publicarea caietului de sarcini

[articolul 6 alineatul (1) al doilea paragraf din prezentul regulament]

https://www.gov.uk/government/uploads/system/uploads/attachment_data/file/676695/pfn-vale-clwyd-denbigh-plum.pdf